L-Ewwel Pitazz – Paragrafi 441-450 Darba, ix-xbieha kienet qiegħda tiġi esposta fuq l-altar waqt il-purċissjoni ta' Corpus (20 ta' Ġunju). Meta s-saċerdot espona s-Sagrament Imqaddes, u l-kor beda jkanta, ir-raġġi mix-xbieha nifdu l-Ostja Mqaddsa u nfetħu u xxerrdu fuq id-dinja kollha. Imbagħad jiena smajt dan il-kliem: Dawn ir-raġġi tal-ħniena ser jgħaddu minn ġo fik, bħalma għaddew minn ġo din l-Ostja, u joħorġu fid-dinja kollha. Ma' dan il-kliem, ferħ profond imlieli ruħi. Darba. Meta l-konfessur tiegħi (Dun Sopocko kien qed iqaddes, jiena rajt, bħas-soltu, lit-Tfajjel Ġesu' fuq l-altar, mill-ħin tal-Offertorju. Imma mument qabel l-Elevazzjoni, is-saċerdot ma rajtux iżjed, u baqa' biss Ġesu'. Meta kien riesaq il-waqt tal-Elevazzjoni, Ġesu' ħa l-Ostja u l-kalċi fl-idejn ċkejknin Tiegħu u għolliehom 'il fuq flimkien, filwaqt li ħares 'il fuq lejn is-sema, u mument wara jiena rġajt rajt lill-konfessur tiegħi. Jiena staqsejt lit-Tfajjel Ġesu' fejn kien is-saċerdot matul il-ħin li fih jiena ma kontx rajtu. Ġesu' wieġeb, Ġewwa Qalbi. Imma ma stajt nifhem xejn iktar minn dan il-kliem ta' Ġesu'. Darba smajt dan il-kliem, Jiena nixtieq li inti tgħix skont ir-rieda Tiegħi, fil-post l-iktar profond u sigriet ta' ruħek. Jiena qgħadt nirrifletti fuq dan il-kliem, li tassew ħassejthom f'qalbi. Dan ġara fil-jum tal-qrar għall-komunita'. Meta mort inqerr u akkużajt lili nnifsi bi dnubieti, is-saċerdot (Dun Sopocko) tennieli l-istess kliem li l-Mulej kien qalli qabel. Is-saċerdot qalli dan il-kliem li jfisser ħafna, "Hemm tlett gradi fit-twettiq tar-rieda ta' Alla: fl-ewwel wieħed, ir-ruħ twettaq ir-regoli u l-istatuti kollha li għandhom x'jaqsmu ma' osservanza esterna; fit-tieni grad, ir-ruħ taċċetta ispirazzjonijiet interjuri u twettaqhom bil-fedelta'; fit-tielet grad, ir-ruħ mitluqa f'idejn ir-rieda ta' Alla, tagħtih il-fakulta' li Huwa jiddisponi minnha bil-liberta' kollha, u Alla jagħmel biha dak li jrid, u hi tkun għodda doċli f'idejh." U s-saċerdot qalli li jiena kont fit-tieni grad tat-twettiq tar-rieda ta' Alla u li ma kontx għadni lħaqt it-tielet grad, imma qalli li kelli nipprova nilħqu. Dan il-kliem nifidli ruħi. Qiegħda nara ċar li Alla spiss jagħti lis-saċerdot għarfien ta' dak li jkun għaddej fil-profondita' ta' ruħi. Ma nistagħġeb xejn b'dan il-fatt, jien nrodd ħajr lil Alla li għandu persuni magħżulin bħal dawn. Il-Ħamis, Adorazzjoni ta' billejl Meta mort għall-adorazzjoni, ġabra interjuri ħakmitni mill-ewwel, u rajt lill-Mulej Ġesu' marbut ma' kolonna, imneżża' minn ħwejjġu, u minnufih bdiet il-flaġellazzjoni. Rajt erbat irġiel jibdlu lil xulxin biex isawwtu lill-Mulej. Qalbi għal naqra ma waqfitx meta rajt dawn it-torturi. Il-Mulej qalli, Jiena qed inbati uġigħ li hu iżjed minn dak li inti qiegħda tara. U Ġesu' tani x'nifhem għal liema dnubiet. Hu kien issottometta ruħu għall-flaġellazzjoni: dawn huma d-dnubiet kontra l-impurita'. Kemm kienet tal-biża' t-tbatija morali ta' Ġesu' waqt il-flaġellazzjoni! Imbagħad Ġesu' qalli, Ħares u ara l-umanita' fl-istat preżenti tagħha. F'waqt wieħed, rajt affarijiet terribli: il-bojja telqu lil Ġesu', u nies oħrajn bdew isawwtuh; ħatfu l-ħbula u bdew jagħtu fuq il-Mulej bla ħniena. Dawn kienu saċerdoti, reliġjużi rġiel u nisa, u dinjitari għoljin tal-Knisja, li jiena bqajt mistagħġba ħafna bihom. Kien hemm lajċi ta' kull eta' u minn kull qasam tal-ħajja. Kollha sfogaw il-malizzja tagħhom fuq Ġesu' l-innoċenti. Meta rajt dan, qalbi waqgħet bħallikieku f'agunija tal-mewt. U filwaqt li l-bojja kienu qegħdin jifflaġellawh Ġesu' kien żamm is-skiet u baqa' jħares fil-bogħod; iżda meta dawn l-erwieħ l-oħrajn li jiena semmejt bdew jiflaġellawh, Ġesu' għalaq għajnejh u karba kwieta imma tal-akbar uġigħ ħarġet minn ġo Qalbu. U Ġesu' tani x'nifhem bid-dettall il-gravita' tal-malizzja ta' dawn l-erwieħ ingrati: Qegħda tara, din hija tortura iktar mill-Mewt Tiegħi. Imbagħad jiena wkoll waqajt fis-skiet u beda jkolli esperjenza tal-agunija tal-mewt, u ħassejt li ħadd ma seta' jfarraġni jew jaħtafni minn dak l-istat ħlief Dak li kien poġġieni fih. Imbagħad il-Mulej qalli, Jiena qiegħed nara l-uġigħ sinċier ta' qalbek li ġabli faraġ kbir ġewwa Qalbi. Ħares u tfarraġ. Imbagħad rajt lill-Mulej Ġesu' msammar mas-Salib. Meta kien għamel xi ħin imdendel miegħu, rajt ħafna erwieħ, imsallbin bħalu. Imbagħad rajt it-tieni grupp ta' erwieħ, u t-tielet. It-tieni grupp ma kenux imsammrin mas-slaleb (tagħhom), imma kienu qegħdin iżommuhom sewwa f'idejhom. It-tielet la kienu msammrin mas-slaleb (tagħhom) lanqas kienu qegħdin iżommuhom sewwa f'idejhom, imma kienu qegħdin ikaxkru s-slaleb (tagħhom) warajhom u kienu imdejqin. Imbagħad Ġesu' qalli, Qiegħda tarahom dawn l-erwieħ? Dawk li huma bħali fl-uġigħ u d-disprezz li jbatu jkunu wkoll bħali fil-glorja. U dawk li jixbħu lili inqas fl-uġigħ u fid-disprezz ikunu jixbħuni wkoll inqas fil-glorja. Fost l-erwieħ imsallbin, l-ikbar numru kien tal-kleru. Jiena rajt ukoll xi erwieħ imsallbin li kont nafhom, u dan ferraħni ħafna. Imbagħad Ġesu' qalli, Fil-meditazzjoni tiegħek għada, int ser taħseb fuq dak li rajt illum. U minnufih Ġesu' għeb minn quddiemi. Il-Ġimgħa. Kont marida u ma stajtx immur nisma' l-Quddies. Fis-sebgħa ta' filgħodu rajt il-konfessur tiegħi jqaddes, u waqt il-Quddiesa rajt it-Tfajjel Ġesu'. Lejn it-tmiem tal-Quddiesa, id-dehra ntemmet, u sibt ruħi għal darb'oħra fiċ-ċella tiegħi bħal qabel. Qabadni ferħ li ma nistax infissru għax għalkemm ma stajtx immur nisma' l-Quddiesa fil-kappella tagħna stess, kont assistejt għaliha fi knisja li kienet ħafna 'l bogħod. Ġesu' għandu rimedju għal kollox. 30 ta' Lulju 1935 Festa ta' San Inazju. Tlabt bil-ħerqa lil dan il-Qaddis, u ċanfartu li baqa' jħares u ma ġiex jgħinni f'affarijiet hekk importanti bħalma hu t-twettiq tar-rieda ta' Alla. Jiena għidtlu, "Inti, il-Patrun tagħna, li kont taqbad bin-nar tal-imħabba u l-ħeġġa għall-ikbar glorja ta' Alla, jiena qiegħda umilment nitolbok tgħinni nwettaq il-pjani ta' Alla." Dan ġara waqt il-Quddiesa. Imbagħad jiena rajt lil San Inazju fuq ix-xellug tal-altar, bi ktieb kbir f'idu. Qalli dan il-kliem, "Binti, jiena minix indifferenti għall-kawża tiegħek. Din ir-regola tista' tiġi adattata, u tista' tkun adattata għal din il-Kongregazzjoni." U beda jagħmel mossi b'idejh lejn il-ktieb il-kbir u ma deherx aktar. Jiena fraħt ħafna għall-fatt li l-qaddisin jaħsbu ħafna fina u kemm aħna maqgħudin mill-qrib magħhom. Kemm hi kbira, t-tjubija ta' Alla! Kemm hi sabiħa d-dinja spirtwali li, diġa' hawn fl-art, aħna nistgħu nikkomunikaw mal-qaddisin! Matul il-ġurnata kollha, jiena stajt inħoss il-preżenza ta' dan il-Qaddis Patrun għażiż. 5 ta' Awissu 1935. Il-Festa tal-Madonna tal-Ħniena Ħejjejt ruħi għal din il-festa b'ħerqa ikbar milli fis-snin ta' qabel. Dak inhar stess fil-festa filgħodu, kelli esperjenza ta' taqbida ġewwa fija għall-ħsieb li kelli nitlaq minn din il-Kongregazzjoni li tgawdi protezzjoni hekk speċjali mingħand Marija. Din it-taqbida damet għaddejja tul il-meditazzjoni kollha u l-ewwel Quddiesa wkoll. Waqt it-tieni Quddiesa, jiena dort lejn l-Omm Qaddisa tagħna, u għidtilha kemm kienet ħaġa diffiċli għalija ninfired minn din il-Kongregazzjoni... "Imbagħad rajt lill-Verġni Mbierka, ma nistax infisser kemm hi sabiħa. Niżlet minn fuq l-altar sa fejn l-inġinokkjatur tiegħi, għannqitni sewwa magħha u qaltli, Jiena l-Omm tagħkom lkoll, grazzi għall-ħniena bla tarf ta' Alla. L-iktar li togħġobni hija dik ir-ruħ li twettaq fedelment ir-rieda ta' Alla. Hija tatni x'nifhem li jiena kont wettaqt fedelment ir-rieda ta' Alla u b'dan il-mod kont sibt grazzja quddiem Alla. Agħmel il-kuraġġ. Tibżax minn ostakli li jidhru li huma ostakli, imma ffissa l-ħarsa tiegħek fuq il-Passjoni ta' Ibni, u b'dan il-mod inti tirbaħ. Adorazzjoni ta' billejl Kont qiegħda nbati ħafna, u ħsibt li ma kontx ser inkun niflaħ nagħmel l-adorazzjoni, imma ġbart ir-rieda tiegħi kollha u, għalkemm ċedejt fiċ-ċella tiegħi, ma tajtx kas ta' li kont qiegħda nħoss, għax quddiem għajnejja kelli l-Passjoni ta' Ġesu'. Xħin dħalt fil-kappella, irċevejt għarfien interjuri tal-premju kbir li Alla qiegħed iħejji għalina, mhux biss għall-għemejjel tajba tagħna, imma wkoll għax-xewqa sinċiera tagħna sabiex inwettquhom. Xi grazzja kbira ta' Alla hi din! Kemm hi ħaġa ħelwa li taħdem għal Alla u għall-erwieħ! Ma rrid l-ebda serħan f'din it-taqbida, imma nibqa' niġġieled sal-aħħar nifs għall-glorja tas-Sultan u tal-Mulej tagħna. Minix ser inwarrab ix-xabla sakemm Huwa jsejjaħli quddiem it-Tron Tiegħu; ma nibża' mill-ebda daqqa, għax Alla huwa t-tarka Tiegħi. Huwa l-għadu li għandu għalfejn jibża' minna, u mhux aħna nibżgħu minnu. Satana jegħleb biss lis-suppervi u lill-beżżiegħa, għax l-umli huma b'saħħihtom. Xejn ma jħawwad jew ibeżża' ruħ umli. Jiena ndirizzajt it-titjira tiegħi lejn iċ-ċentru propju tas-sħana tax-xemx, u xejn ma jista' jwaqqagħha 'l isfel. L-imħabba ma tippermettix li jeħduha priġuniera; hija ħielsa bħal sultana. L-imħabba tikseb lil Alla.
Djarju ta' Swor Fawstina – L-1 Pitazz (par.441-450)